**Adolfo Campos Panadeiros**, nado en Dozón o 1 de agosto de 1934 e finado en Santiago de Compostela o 24 de maio de 2021, foi un empresario e político galego, alcalde de Dozón de 1987 a 2020.

Traxectoria
-----------

Emigrou a Venezuela. Retornou a mediados dos sesenta e instalouse en Lalín, invertendo co seu irmán Ovidio en negocios de hostalería e espectáculos e despois nunha fábrica de pensos. Como empresario foi presidente de Nucamsa e administrador do Matadoiro Comarcal de Deza Lalín, ademais de rexentar unha gasolineira.

Comezou a súa carreira política como concelleiro de Lalín en 1976. Afiliouse á UCD e nas primeiras eleccións democráticas presentouse no segundo posto desa candidatura en Lalín e foi elixido concelleiro. En 1983 encabezou a lista do Partido Galeguista á alcaldía de Dozón que acadou cinco concelleiros, pero non obtivo a maioría. Nas eleccións municipais de 1987 foi o cabeza de lista de Independentes de Dozón, que aínda que só obtivo 3 dos once concelleiros, grazas a unha tripla alianza logrou proclamarse alcalde. Conseguiu a maioría absoluta nas municipais de 1991, xa no Partido Popular. Desde entón revalidou sempre a maioría.
Foi condenado por prevaricación en febreiro de 2008 a nove anos de inhabilitación por adoptar unha serie de resolucións contrarias aos dereitos da funcionaria municipal Ana Lois Navaza, que o denunciou por acoso laboral. Logo da apelación de Campos, a Audiencia Provincial declarou en xullo de 2008 a nulidade parcial da sentenza e o reenvío da causa ao Xulgado do Penal para que ditase unha nova resolución.

En novembro de 2015 foi detido no marco da Operación Qatedra, pedindo días despois a súa baixa como militante do PP, e continuando na alcaldía como non adscrito, se ben volveu a encabezala candidatura popular no 2019.

En xuño de 2020 dimitiu de alcalde e de concelleiro, por razóns de saúde, e foi substituído na alcaldía polo seu fillo Adolfo Campos Vázquez. Campos Vázquez xa viña presidindo os plenos municipais uns meses antes, precisamente pola saúde do pai.

O 21 de xullo de 2020 foi condenado pola Audiencia de Pontevedra a dous anos de prisión e o pago dunha multa de 1080 euros como autor do delito continuado de falsidade en documento público. Tamén foron condenados o exsecretario e unha exconcelleira e tesoureira.

|  |  |  |
| --- | --- | --- |
| Predecesor:**Manuel Crespo Vázquez** |  **Alcalde de Dozón** 1987 - 2020 | Sucesor:**Adolfo Campos Vázquez** |

Vida persoal
------------

Casou con María Vázquez Diéguez e foi pai de Adolfo, Mónica e Alejandro Campos Vázquez.

Notas
-----

1. ↑  Muere el exalcalde de Dozón Adolfo Campos
2. ↑  "Os socialistas esixen que Adolfo Campos deixe de ser alcalde" Arquivado 16 de agosto de 2016 en Wayback Machine. artigo en *Galicia Hoxe*, 26 de marzo de 2008.
3. ↑  "Anulada a sentenza de inhabilitación do rexedor de Dozón", artigo en *Vieiros*, 9 de xullo de 2008.
4. ↑  O BNG de Dozón esixe a dimisión de Adolfo Campos e o seu fillo tras a súa detención, *La Voz de Galicia*, 29/11/2015.
5. ↑  "Adolfo Campos deja la Alcaldía de Dozón tras 33 años en el cargo". *www.farodevigo.es*. Consultado o 2020-06-26.
6. ↑  "La Audiencia condena al exalcalde de Dozón a dos años de prisión". *www.lavozdegalicia.es*. Consultado o 2020-07-23.

Véxase tamén
------------

### Bibliografía

* Barrera, F. ed. (2002). *Gallegos. Quién es quien en la Galicia del siglo XXI*. *El Correo Gallego*. ISBN 84-8064-113-4.

### Outros artigos

* Eleccións municipais en Dozón